ངོ་མཚར་རྩ་བདུན་སྐབས་རྐྱང་ཁུག་གཉིས་ཀྱི་བརྩི་ཐབས་མན་ངག་དང་དཔེར་བརྗོད་ནི། ལག་ལེན་གསལ་བྱེད་ལས། དོན་ལྔ་རང་སྟོབས་ཀྱི་རྩ་ལ་བརྟག་པའི་ཚེ་དོན་སོ་སོའི་རྩ་ལ་རྟོགས། འབྱུང་བ་གཞན་སྟོབས་དང་བསྟུན་ནས་བརྩི་བ་ལའང་རྐྱང་ཁུག་གཉིས་ལས། རྐྱང་པ་བརྩི་བའི་ཚེ་དུས་ཀྱི་རང་རྩ་དེ་ཉིད་གཞིར་བྱས་ལ་མ་བུ་དགྲ་གྲོགས་གང་ཡིན་པའི་དོན་སོ་སོའི་རྩ་ལ་བརྟག་གོ ། སོ་མ་རཱ་ཛར། མཆིན་པའི་དུས་སུ་ཆུ་ཡི་རྩ། །སྐྱེད་པས་མ་འཕྲད་དབང་ཐང་ཆེ། །ས་བྱུང་ནོར་རྙེད་ལྕགས་ནི་དགྲ། །ཞེས་གསུངས་པས། དུས་ཁམས་དང་འབྲེལ་བའི་དོན་ལྔ་གང་ཡིན་པ་དེ་ལ་བརྩི་གཞི་བྱ། །དེའི་འཕར་ཚུལ་གྱི་རྩ་རྒྱུན་སྤྱི་དེ་ལ་མ་བུ་དགྲ་གྲོགས་བརྩི་ཞིང་བརྟགས་པས་དེའི་བྱེ་བྲག་ཤེས་པ་ནི་ཕྱི་ནང་གི་འབྱུང་བའི་རྟེན་འབྲེལ་ལས་སོ། །དེ་ཡང་དཔེར་ན། དཔྱིད་ཀྱི་ཞག་བདུན་ཅུ་རྩ་གཉིས་རིང་ཤིང་ཁམས་མཆིན་རྩ་དར་བའི་དུས་ཡིན་ཀྱང་། དེའི་དགྲ་ལྕགས་ཁམས་དར་ན་མཆིན་རྩ་དེ་ཉིད་དགྲའི་སྟོབས་སམ་དབང་དུ་སོང་བས་ཐུང་ལ་རྩུབ་པར་འགྱུར་ཅིང་། གཞན་རྣམས་ཀྱང་ཐུང་རྩུབ་ཀྱི་རྣམ་པར་འཆར། ཁྱད་པར་གློ་རྩ་ཐུང་ལ་རྩུབ་པར་འགྱུར་བ་རྣམས་མཚུངས་ལྡན་དུ་འབྱུང་བ་ལྟ་བུའོ། །ཞེས་གསུངས་པས་སོ། །